《莺啼序》
清代·樊增祥

春明梦痕渐远，怅流光电逝。写心素、多在瑶笺，忍教花叶轻弃。

探怀袖、芳香未灭，书中历历开元事。怕珍珠，密字经年，化为红泪。

十载京华，夜雨剪韭，度东风廿四。听新曲、传唱旗亭，旧纱犹护萧寺。

数风流、香山洛下，论清望、欧公颍尾。更相逢，学士煎茶，赋情浓至。

红兰易萎，粉絮轻飘，剩扬云老矣。别后忆、剪灯深院，坠策闲坊，澹月成烟，软尘如水。

黄垆咫尺，深深埋玉，人间犹有邹枚在。甚相如、忍为琴痟死。

元亭书掩，无人与注玄文，老怀几许凄戾。

兰成此日，郁郁关中，叹一官如寄。莫更诩、灵和风貌，横海功名，览镜萧然，鬓丝如此。

鱼书望断，琅玕重把，平生师友无多在，愿黄金、牢铸江东蠡。

还期子晋归来，白鹤云中，玉笙月里。

作者简介：樊增祥（1846—1931）清代官员、文学家。原名樊嘉、又名樊增，字嘉父，别字樊山，号云门，晚号天琴老人，湖北省恩施市六角亭西正街梓潼巷人。光绪进士，历任渭南知县、陕西布政使、护理两江总督。辛亥革命爆发，避居沪上。袁世凯执政时，官参政院参政。曾师事张之洞、李慈铭，为同光派的重要诗人，诗作艳俗，有“樊美人”之称，又擅骈文，死后遗诗三万余首，并著有上百万言的骈文，是我国近代文学史上一位不可多得的高产诗人。著有《樊山全集》。